L'Eliana Cinema va donar a conèixer els finalistes de la seua primera edició
23 de abril de 2016

L'Eliana Cinema, el nounat certamen de curtmetratges de l'Eliana, ja té finalistes. Es van donar a conèixer en la nit del divendres 22 en una festa que es va celebrar en la Casa de la Joventut del municipi. L'esdeveniment estava previst que es duguera a terme en el Parc de la Pinada, però l’oratge inestable de la jornada va fer decidir a l'organització el trasllat a un lloc a cobert.

El públic que omplia la sala va poder gaudir de la projecció de les cinc pel·lícules de la Secció General que no van resultar finalistes per decisió del jurat. La festa també va servir d'inauguració del circuit de projeccions que tindrà lloc al llarg del mes de maig, en el qual per diferents locals de l'Eliana s'aniran oferint al públic els curtmetratges que han obtingut un Esment Especial.

Les cinc pel·lícules finalistes de la Secció General són “Inquilinos”, de Daniel Amar i Carlota Aparisi; “They will all die in space”, de Javier Chillón; “Una vez”, de María Guerra i Sonia Madrid; “Caldo de gallina”, d'Elena Escura; i “Con la boca cerrada”, d'Anna Farré. Per la seua banda, la Secció Juvenil tindrà com a finalistes els curtmetratges “Abre los ojos”, de María Senent; “Crònica”, de Sergio Jacinto; i “Dora”, d'Ana Pascual.

La festa de l'Eliana Cinema es va tancar amb la projecció de la pel·lícula de cinema mut “El inmigrante”, de Charles Chaplin, amb acompanyament de música en directe interpretada per Laura Sanantonio (violí) i Júlia Navarro (piano) i efectes sonors de Janto Gil i Ricardo Abad.